Høringskonsulentens endelige rapport (1)

AT.40135 — Forex (Three Way Banana Split)

(EØS-relevant tekst)

(2020/C 226/04)

Udkastet til afgørelse til UBS (2) RBS (3), Barclays (4), Citigroup (5) og JPM (6) (under ét »parterne«) vedrører en samlet og vedvarende overtrædelse af artikel 101 i TEUF og EØS-aftalens artikel 53 i forbindelse med spothandel med G10-valutaer i perioden mellem december 2007 og januar 2013. I udkastet til afgørelse konstateres det, at parterne deltog i en tilgrundliggende forståelse om at udveksle visse aktuelle eller fremadrettede kommercielt følsomme oplysninger og om lejlighedsvis at koordinere deres handelsaktiviteter. Den pågældende adfærd blev udøvet i tre Bloomberg-chatrooms kaldet »Three way banana split«, »Two and a half men« og »Only Marge«.

Den 27. oktober 2016 indledte Kommissionen proceduren efter artikel 11, stk. 6, i Rådets forordning (EF) nr. 1/2003 (7) og artikel 2, stk. 1, i Kommissionens forordning (EF) nr. 773/2004 (8) over for parterne.

Efter forligsforhandlinger (9) og indgivelse af forligsindlæg (10) i henhold til artikel 10a, stk. 2, i forordning (EF) nr. 773/2004 vedtog Kommissionen den 24. juli 2018 en klagepunktsmeddelelse rettet til parterne.

I deres respektive svar på klagepunktsmeddelelsen bekræftede parterne i henhold til artikel 10a, stk. 3, i forordning (EF) nr. 773/2004, at klagepunktsmeddelelsen afspejlede indholdet i deres forligsindlæg, og at de derfor fortsat ønskede at følge forligsproceduren.

Jeg har i overensstemmelse med artikel 16 i afgørelse 2011/695/EU undersøgt, om udkastet til afgørelse kun omhandler klagepunkter, som parterne har haft mulighed for at fremsætte bemærkninger til. Det har jeg konkluderet, at det gør.

På baggrund heraf og i betragtning af, at parterne ikke har fremsat anmodninger eller klager til mig (11), finder jeg, at alle parternes proceduremæssige rettigheder i denne sag er blevet respekteret.

Bruxelles, den 7. maj 2019. Wouter WILS

(1) I henhold til artikel 16 og 17 i afgørelse 2011/695/EU af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29).

(2) UBS AG.

(3) The Royal Bank of Scotland Group plc og NatWest Markets plc.

(4) Barclays plc, Barclays Services Limited og Barclays Bank plc.

(5) Citibank, N.A. og Citigroup Inc.

(6) JPMorgan Chase & Co, JPMorgan Chase Bank, N.A., J.P. Morgan Europe Limited og J.P. Morgan Limited.

(7) Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (EFT L 1 af 4.1.2003, s. 1).

(8) Kommissionens forordning (EF) nr. 773/2004 af 7. april 2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123 af 27.4.2004, s. 18).

(9) Der blev afholdt forligsmøder mellem november 2016 og februar 2018.

(10) Parterne indgav deres formelle anmodninger om forlig mellem den […] og den […]

(11) I henhold til artikel 15, stk. 2, i afgørelse 2011/695/EU kan parter, der i kartelsager indleder forligsforhandlinger efter artikel 10a i forordning (EF) nr. 773/2004, på et hvilket som helst tidspunkt under forligsproceduren henvende sig til høringskonsulenten for at sikre, at de på effektiv vis kan udøve deres proceduremæssige rettigheder. Se også punkt 18 i Kommissionens meddelelse 2008/C 167/01 om forligsprocedurer med henblik på vedtagelse af beslutninger i henhold til artikel 7 og artikel 23 i Rådets forordning (EF) nr. 1/2003 i kartelsager (EUT C 167 af 2.7.2008, s. 1).